**Hans Herman Cohen** (født 3. februar 1923 i Groningen i Nederland, død 14. mai 2020 i Bosch en Duin i kommunen Zeist) var en nederlandsk mikrobiolog. Han var generaldirektør for Rijksinstituut voor Volksgezondheid en Milieu (RIVM) fra 1984 til 1986. Cohen var med på å utvikle poliovaksiner i Nederland.

Liv og virke
------------

### Bakgrunn og studier

Cohen kom fra Groningen nord i Nederland, og hadde en ikke-religiøs jødisk far og en protestantisk mor. Faren gikk over til morens tro. 

Hans onkel på farssiden var historikeren David Cohen.

I oppveksten drømte Cohen om å bli barnelege, og etter gymnaset begynte han på medisinstudiene på Universitetet i Groningen. Grunnet sitt jødiskklingende etternavn *Cohen* ble han utvist fra universitetet i 1941, da Nederland var under tysk okkupasjon. Cohen, som bare var halvt jødisk unngikk ytterligere vanskeligheter og virket som medisinsk analytiker i de følgende årene. Etter annen verdenskrig var over gjenopptok han medisinstudiene og fikk den (daværende) nederlandske akademiske tittelen doctorandus i 1950. I 1953 tok han doktorgraden.

### Karriere

I 1953 begynte han å arbeide for Rijksinstituut voor Volksgezondheid, en forløperorganisasjon til RIVM. Hans første ønske var å få begynne å arbeide på en vaksine mot polio, men dette ble avvist idet det ikke ennå forelå noe vaksinasjonskrav fra regjeringens side. I 1950- og 1960-årene arbeidet han med utviklingen av Salks poliovaksine. I 1970-årene grunnla Cohen sammen med Jonas Salk og Charles Mérieux Forum for the Advancement of Immunization Research (FAIR). Han var sentral for introduksjonen av DTP-vaksinen – trippelvaksinen – i Nederland. Ved begynnelsen av opptagelsen av hiv/aids la Cohen merke til abnormaliteter i blodverdier og fikk stanset importen av blod til Nederland.

Under sin tid som generaldirektør for Rijksinstituut voor Volksgezondheid (kan oversettes med «Riksinstituttet for folkehelse») ledet han arbeidet med å slå sammen dette og to andre institutter; arbeidet resulterte i opprettelsen av RIVM i 1984. Den 1. januar 1984 ble Cohen utnevnt til generaldirektør for RIVM. Hans periode utløp i 1986. Det nederlandske ministerråd nominerte ham da til leder av *commissie voor de milieueffectrapportage*. Denne stillingen innehadde han så i ti år.

I 1992 var det et mindre polioutbrudd i Nederland. Cohen protesterte da mot et tilbud om gratis poliovaksinering til ni millioner personer personer som ikke tilhørte noen risikogruppe, og kalte det for «bortkastede penger».

Utmerkelser
-----------

Cohen ble valgt inn som medlem av Koninklijke Nederlandse Akademie van Wetenschappen i 1980. I 1986 ble han kommandør av Oranje-Nassau-ordenen.

Død
---

Hans Cohen døde som følge av covid-19 den 14. mai 2020 i Bosch en Duin, i en alder av 97 år. Han led av demens de tre siste årene.

Referanser
----------

1. ↑  *De Leden Van de Koninklijke Nederlandse Akademie Van Wetenschappen: Een Demografisch Perspectief: 1808 Tot 2008*. Amsterdam University Press. 19. desember 2008. s. 372–. ISBN 978-90-6984-552-4.
2. 1 2 3 4 5 6 7 8  Peter de Waard (21. juni 2020). «RIVM-directeur die de strijd tegen aids begon». Arkivert fra originalen 25. juni 2020.
3. ↑  Simon Rozendaal (23. april 2014). *Vaccinatie*. Amsterdam University Press. s. 38–. ISBN 978-90-485-2289-7.
4. ↑  «Polio in Staphorst» **(nederlandsk)**. Andere Tijden. 3. november 2007. Arkivert fra originalen 20. april 2020.
5. 1 2  Wim Köhler (26. september 1992). «Zonde van het geld, al die vaccinaties». *RC Handelsblad* **(nederlandsk)**.
6. ↑  *The Death of a Disease: A History of the Eradication of Poliomyelitis*. Rutgers University Press. 22. august 2005. s. 97–. ISBN 978-0-8135-3786-3.
7. ↑  *The Politics of Vaccination: A Global History*. Manchester University Press. 28. februar 2017. s. 128–. ISBN 978-1-5261-1093-0.
8. ↑  «Mededelingen en bekendmakingen» (PDF) **(nederlandsk)**. Nederlands Tijdschrift voor Geneeskunde. Arkivert fra originalen (PDF) 17. mai 2020.
9. ↑  «Nieuwe voorzitter Commissie voor de Milieu-effect-rapportage» **(nederlandsk)**. Wageningen University and Research Centre. Arkivert fra originalen 28. desember 2017.
10. ↑  «H.H. Cohen». Royal Netherlands Academy of Arts and Sciences. Arkivert fra originalen 27. desember 2017.  «Arkivert kopi». Arkivert fra originalen 27. desember 2017. Besøkt 31. mai 2021.
11. ↑  «Personalia» **(nederlandsk)**. Nederlands Tijdschrift voor Geneeskunde. 14. oktober 1986. Arkivert fra originalen 17. mai 2020.
12. ↑  «Hans Herman Cohen». NRC Handelsblad. 16. mai 2020. Besøkt 17. mai 2020.

|  |  |
| --- | --- |
| Oppslagsverk/autoritetsdata | VIAF **·** LCCN **·** ISNI **·** SUDOC
 |